REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/291-18

27. novembar 2018. godine

B e o g r a d

Z A P I S N I K

35. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 26. NOVEMBRA 2018. GODINE

Sednica je počela u 11,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Ognjen Pantović, Radovan Jančić, Mladen Lukić, Arpad Fremond, Miroslav Aleksić, Milorad Mirčić i prof. dr Miladin Ševarlić, kao i Zvonimir Đokić (zamenik Jasmine Obradović), Dalibor Radičević (zamenik Milije Miletića) i Ljubinko Rakonjac (zamenik Marjane Maraš).

Sednici nisu prisustvovali članovi Odbora: Jasmina Obradović, Milija Miletić, Marjana Maraš, Goran Ješić, Nada Lazić, i Branislav Mihajlović.

Sednici su prisustvovali predstavnici Ministarstva finansija: Jelena Tanasković, državni sekretar, Milesa Marjanović, načelnik Odeljenja budžeta; predstavnici Ministarstva poljoprivrede, šumarstva i vodoprivrede: Velimir Stanojević, državni sekretar, Daniela Stojanović, Odeljenje za finansije, Nataša Milić, v.d. direktora Republičke direkcije za vode.

Pre utvrđivanja dnevnog reda, njegovu dopunu predložio je Marijan Rističević sa tačkom: Razmatranje Predloga zakona o izmenama i dopunama Zakona o vodama, koji je podnela Vlada (broj 325-1320/18 od 28. maja 2018. godine), u načelu.

Odbor je prihvatio predlog za dopunu dnevnog reda ( 11 za, dvoje nije glasalo).

Odbor je većinom glasova (10 za, troje nije glasao) usvojio sledeći

**D n e v n i r e d**

1. Razmatranje Predloga zakona o budžetu Republike Srbije za 2019. godinu, razdeo 24 - Ministarstvo poljoprivrede, šumarstva i vodoprivrede, koji je podnela Vlada Republike Srbije (broj 400-3601/18 od 23. novembra 2018. godine);
2. Razmatranje Predloga zakona o izmenama i dopunama Zakona o vodama, koji je podnela Vlada (broj 325-1320/18 od 28. maja 2018. godine), u načelu.

Prva tačka dnevnog reda - Razmatranje Predloga zakona o budžetu Republike Srbije za 2019. godinu, razdeo 24 - Ministarstvo poljoprivrede, šumarstva i vodoprivrede, koji je podnela Vlada Republike Srbije (broj 400-3601/18 od 23. novembra 2018. godine) .

U uvodnim napomenama, Jelena Tanasković je obrazložila Predlog zakona o budžetu Republike Srbije za 2019. godinu, razdeo 24 – Ministarstvo poljoprivrede, šumarstva i vodoprivrede koja je istakla da je ovogodišnji budžet uravnotežen, jer ga karakterišu socijalni i razvojni aspekt. Ukupni planirani prihodi su 1.246,2 milijardi dinara, rashodi 1.269,1 milijardi dinara, što daje deficit od 22.9 milijardi dinara ili 0,4% BDP-a. Projektovan je rast od 3,5% i inflacija od 2,3%. Razdeo budžeta za poljoprivredu iznosi 51.7 milijardi dinara, što je za 7,6 milijardi ili 17,4% više nego u 2018. godini. Najveće povećanje predviđeno je za davanja za podsticaje za direktna plaćanja, mere ruralnog razvoja, IPARD, zaštitu zdravlja životinja, zaštitu i uređenje u oblasti voda i upravljanje i unapređenje u šumarstvu i lovstvu.

Velimir Stanojević je rekao da se najveće povećanje beleži u podsticajima u poljoprivredi i ruralnom razvoju, te je u 2017. godini taj iznos bio 27 milijardi dinara, 2018. godine 30 milijardi dinara, a u 2019. godini planirano je 37 milijardi dinara. Direktna plaćanja su se kretala u istom periodu od 21 do 22 milijarde dinara namenjenih za premije za mleko, tov, košnice, ribarstvo i slično, dok je posebno važno što se povećavaju mere za ruralni razvoj koje sprovodi Uprava za agrarna plaćanja. Ti podsticaji su 2017. godine iznosili 3 800 000, 2018. godine 5 250 000 , a 2019. godine 8 milijardi dinara, koji će otići pre svega za nabavku opreme i mehanizacije. Učešće Republike Srbije u programu IPARD 2 iznosi 6 milijardi dinara u 2019. godini, što će sa učešćem EU iznositi ukupno 12 milijardi dinara za projekte. Uprava za veterinu pored redovnih aktivnosti imaće više sredstava na raspolaganju za sprečavanje zaraznih bolesti životinja i iznosi od oko 3 milijarde dinara, a Republička direkcija za vode sredstva za infrastrukturne projekte, kao što su nabavka ledolomca, izgradnju sistema navodnjavanja, elektrifikaciju sistema za navodnjavanje, kao i završetak izgradnje brane sa akumulacijom „STUBO-ROVNI“ Valjevo i brane sa akumulacijom „ARILjE“ profil „SVRAČKOVO“ Arilje, dok će 2 milijarde dinara biti namenjeno odbrani od poplava. Državni sekretar je naveo da je cilj Ministarstva da se struktura budžeta više usmeri u delu koji se odnosi na subvencije i investiciono održavanje, čemu je oko 90% planiranog budžeta i namenjeno.

U diskusiji su učestvovali narodni poslanici: Marijan Rističević, Veroljub Matić, Žarko Bogatinović, Radovan Jančić, Ljubinko Rakonjac, prof. dr Miladin Ševarlić, Miroslav Aleksić i Milorad Mirčić.

Odbor je većinom glasova (11 za, 1 protiv, 1 nije glasao), a na osnovu člana 173. stav 1. Poslovnika Narodne skupštine zaključio da podnese Narodnoj skupštini sledeći

I z v e š t a j

Odbor je u skladu sa članom 173. stav 2 . Poslovnika Narodne skupštine odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2019. godinu, razdeo 24 - Ministarstvo poljoprivrede, šumarstva i vodoprivrede koji je podnela Vlada.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Marijan Rističević, predsednik Odbora.

Druga tačka dnevnog reda - Razmatranje Predloga zakona o izmenama i dopunama Zakona o vodama, koji je podnela Vlada (broj 325-1320/18 od 28. maja 2018. godine), u načelu.

U uvodnim napomenama, Nataša Milić je istakla da kako bi se otklonili nedostaci uočeni u dosadašnjoj primeni Zakona potrebno je preciziranje pojedinih odredaba koje stvaraju teškoće u primeni zakona i poboljšanje postojećih zakonskih rešenja u delu koji se odnosi na davanje u zakup vodnog zemljišta na teritoriji grada Beograda za postavljanje plutajućih objekata i na drugačije uređenje raspodele prihoda ostvarenih od ustanovljenja prava svojine službenosti na vodnom zemljištu i vodnom objektu u javnoj svojini, odnosno prihodi od davanja u zakup vodnog zemljišta u javnoj svojini, osim prihoda od davanja u zakup vodnog zemljišta za postavljanje plutajućih objekata na teritoriji grada Beograda. Zatim, potrebno je kada je u pitanju pribavljanje vodnih uslova za izvođenje radova na državnim putevima prvog i drugog reda, kategorijama železničkih pruga i mostovima na njima, jasno odrediti vrste radova za koje je potrebno u postupku objedinjene procedure pribaviti vodne uslove od strane organa nadležnog za izdavanje istih za navedene objekte, kao i preciziranje odredaba zakona o poreskom postupku.

Odbor je većinom glasova (11 za, 1 uzdržan, 1 nije glasao), a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o vodama, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Pošto drugih pitanja i predloga nije bilo, sednica je zaključena u 12,20 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević